
                                                                                                                                 ПРОЕКТ !

ЗАКОН ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА НАСЛЕДСТВОТО

(обн., ДВ, бр. 22 от 1949 г.; попр., бр. 41 от 1949 г.; изм.; бр. 275 от 1950 г., бр. 41 от 1985 г., бр. 60 от 1992 г., бр. 21 и 104 от 1996 г., бр. 117 от 1997 г., бр. 96 от 1999 г., бр. 34 от 2000 г., бр. 59 от 2007 г. и бр. 47 от 2009 г.) 


	§ 1. В чл. 25 се създава ал. 3:
„(3) Когато завещанието се предава лично от завещателя, това обстоятелство се записва в протокола, заедно с изричното му изявление, че пликът съдържа неговото завещание.“

§ 2. В чл. 27 се правят следните изменения и допълнения:
1. В ал. 4 думите в скобите „(чл. 25, ал. 2)“  се заменят с „(чл. 25, ал. 2 и 3)“ .
2. Създават се ал. 5 и 6: 
 „(5) Данни за обявеното завещание се въвеждат в информационната система на Нотариалната камара по чл. 28б от Закона за нотариусите и нотариалната дейност.
  (6) По искане на лице с правен интерес нотариусът издава заверен препис  от завещанието и от протокола за обявяването му.“

§ 3. В глава трета, раздел 2 се създават чл. 27а и 27б:
	„Чл. 27а. (1) Когато завещанието не е предадено на нотариуса за пазене лично от завещателя по реда на чл. 25, ал. 3, след изпълнение на действията по чл. 27, ал. 1 – 4 нотариусът публикува на интернет страницата на Нотариалната камара съобщение за обявяването на завещанието.
(2) В едномесечен срок от публикуване на съобщението всяко лице с правен интерес може да поиска да се запознае със завещанието и в същия срок да направи пред нотариуса възражение относно неговата истинност. В този случай се прилага съответно чл. 536, ал. 1, т. 2 и ал. 2 от Гражданския процесуален кодекс, като искът се предявява от лицето, в полза на което е направено завещателно разпореждане. Ако то е различно от лицето, поискало обявяване на завещанието, нотариусът уведомява наследника или заветника за направеното в негова полза завещание и за правото му да предяви иск, като срокът за това тече от получаване на уведомлението.
(3) В случай че не постъпят възражения или с влязло в сила решение бъде потвърдена истинността на завещанието, нотариусът извършва действията по чл. 27, ал. 5 и 6.

Чл. 27б. (1) Нотариалните завещания и актовете за отмяна на завещания се предоставят от нотариуса в един екземпляр на съдията по вписванията в района на действие на нотариуса. За приемане за пазене, при връщане и при обявяване на саморъчно завещание, нотариусът уведомява писмено съдията по вписванията за имената и единния граждански номер на завещателя и имената и единния граждански номер на приносителя, ако е различен от завещателя. 
 (2) В информационната система на Нотариалната камара се поддържат данни за  името и ЕГН на завещателя, извършил нотариално завещание или акт за отмяна на завещание, името и ЕГН на завещателя на предадено за пазене, върнато или обявено саморъчно завещание.
(3) Справки относно данните по ал. 2 се правят след откриване на наследството по ред, предвиден в наредбата по чл. 28б от Закона за нотариусите и нотариалната дейност.“

§ 4.  В чл. 42 се създава буква „г“:
„г) когато е направено от лице, което се намира в лечебно заведение или в заведение, предоставящо здравно-социална услуга за резидентна грижа за възрастни хора, на съответния ръководител или служители, или на свързано с тях лице,  освен когато облагодетелстваното лице е съпруг, роднина по права линия или по съребрена линия до четвърта степен на завещателя.“

§ 5. В чл. 49 ал. 1 се правят следните изменения и допълнения:
1. В ал. 1 след думите „писмено заявление“ се добавя: „с нотариално удостоверяване на подписа“.
2. Създава се нова ал. 2:
„(2) Районният съдия изпраща съобщение до общината по постоянния адрес на починалия, с което уведомява за извършеното приемане на наследството. Информацията се отбелязва в електронния личен регистрационен картон на починалото лице по реда на Закона за гражданската регистрация.“ 
3. Досегашната ал. 2 става ал. 3.

 § 6. В чл. 52 накрая се добавя „и се съобщава на общината съгласно чл. 49, ал. 2“.

Преходни и заключителни разпоредби

	 § 7.  В Гражданския процесуален кодекс (обн., ДВ, бр. 59 от 2007 г.; изм., бр. 50 от 2008 г.; Решение № 3 на Конституционния съд от 2008 г. – бр. 63 от 2008 г.; изм., бр. 69 от 2008 г., бр. 12, 19, 32 и 42 от 2009 г.; Решение № 4 на Конституционния съд от 2009 г. – бр. 47 от 2009 г.; изм., бр. 82 от 2009 г., бр. 13 и 100 от 2010 г.; Решение № 15 на Конституционния съд от 2010 г. – бр. 5 от 2011 г.; изм., бр. 45, 49 и 99 от 2012 г., бр. 15 и 66 от 2013 г., бр. 53 и 98 от 2014 г., бр. 50 от 2015 г., бр. 15 и 43 от 2016 г., бр. 8, 13, 63, 86, 96 и 102 от 2017 г., бр. 42 и 65 от 2018 г., бр. 38, 83, 98 и 100 от 2019 г., бр. 68, 98 и 110 от 2020 г., бр. 9 и 15 от 2021 г., бр. 15, 62 и 102 от 2022 г., бр. 11, 66, 80, 85 и 102 от 2023 г. и бр. 39 от 2024 г.; Решение № 11 на Конституционния съд от 2024 г. – бр. 57 от 2024 г.; изм., бр. 67 от 2024 г., бр. 26, и 55, и 63 и 115 от 2025 г. и бр. 13, 17 и 55 от 2026 г.) се правят следните изменения и допълнения:
	1. В чл. 337:
а) алинея 2 се изменя така:
„(2) За защита на личните и имуществените права на лицето, чието запрещение се иска, съдът може служебно, по искане на ищеца или на прокурора да определи подходящи привременни мерки, включително да назначи временен попечител.“;
б) създават се ал. 3 – 6:
„(3) Временният попечител има функциите по чл. 167 и 168 от Семейния кодекс, като разпоредителни действия с имуществото на лицето, чието запрещение се иска, се извършват по изключение с разрешение на съда, пред който делото е висящо.
(4) Привременни мерки може да бъдат поискани и преди предявяване на иска. В този случай съдът определя срок за предявяване на иска, който не може да бъде по-дълъг от един месец. Ако не бъдат представени доказателства за предявяване на иска в определения срок, съдът служебно отменя привременните мерки. 
(5) Съдът съобщава за назначаването на временен попечител на общината по постоянния адрес на лицето и ограничението се отразява в неговия електронен личен  регистрационен картон.
(6) В случай че лицето бъде поставено под запрещение, временният попечител се освобождава при назначаване на настойнически съвет или попечител и заместник попечител по реда на глава единадесета от Семейния кодекс, както и при назначаване на временен настойник или попечител по чл. 159 от Семейния кодекс.“
2. В чл. 586, ал. 4 се създава изречение второ: „Вписват се и документи за собственост, които към датата на издаването или сключването им не са подлежали на вписване.“
3. В чл. 587:
а) алинея 2 се изменя така:
  „(2) Ако собственикът не разполага с такива доказателства или ако те не са достатъчни, нотариусът извършва обстоятелствена проверка за придобиване на собствеността по давност. Проверката включва  разпит на трима свидетели и събиране на писмени доказателства, с които се установява периодът на владението и наличието на основните му признаци.“;
б) създава се нова ал. 3: 
„(3) Нотариусът може да задължи молителя да се яви лично и да потвърди с декларация истинността на изложените от него обстоятелства относно придобиването на правото на собственост, като го предупреждава за отговорността за невярна декларация.“;
  в) създават се ал. 4 – 6:
  „(4) Свидетелите се посочват по предложение на собственика от кмета на общината, района или кметството или от определено от него длъжностно лице, в чийто район се намира недвижимият имот, като по възможност трябва да бъдат съседи на имота. Кметът или определеното от него длъжностно лице удостоверява след съответна проверка дали свидетелите са имали и за какъв период от време настоящ адрес или обичайно местопребиваване в съседство с имота. В случай че свидетелите не са съседи, лицето по предходното изречение мотивира техния избор.
(5) Кметът или определеното от него длъжностно лице оповестява на интернет страницата на общината, района или кметството и на таблото за обяви постъпилото искане за започване на процедура за обстоятелствена проверка за придобиване на собственост по давност. Депозираните възражения се изпращат на нотариуса.
(6) Нотариусът провежда разпит на свидетелите не по-рано от 30 дни от поставяне на обявата по ал. 5. Преди разпита на свидетелите нотариусът снема самоличността им, изяснява данните за евентуалната им заинтересованост и ги предупреждава за отговорността в случай на лъжесвидетелстване. За извършения разпит се съставя протокол, който се подписва от нотариуса. Свидетелите се подписват за верността на дадените показания.“;
г) досегашната ал. 3 става ал. 7 и се изменя така:
„(7) Въз основа на събраните доказателства нотариусът се произнася с мотивирано постановление. В постановлението той посочва и анализира доказателствата и прави извод относно осъществяване на фактическия състав на придобивната давност. Ако с постановлението правото на собственост се признава, нотариусът издава на молителя нотариален акт за собственост върху недвижимия имот.“

4. В чл. 589:
а) създава се нова ал. 3:
„(3) При потвърждаване на вече положен подпис удостоверяването се извършва върху оригинала на  подписания документ. Когато лицето, потвърждаващо подписа си, е подписало документа като представител, удостоверяването се извършва  само ако това лице има представителна власт и към момента на потвърждаването на подписа.“;
б) досегашната ал. 3 става ал. 4.

§ 8. В Семейния кодекс (обн., ДВ, бр. 47 от 2009 г.; изм., бр. 74 и 82 от 2009 г., бр. 98 и 100 от 2010 г., бр. 82 от 2012 г., бр. 68 от 2013 г., бр. 74 от 2016 г., бр. 103 от 2017 г., бр. 24 и 101 от 2019 г., бр. 103 от 2020 г., бр. 67 и 106 от 2023 г.,  и бр. 26, 52 и 115 от 2025 г.) се правят следните допълнения:
1. Създава се чл. 173б:
„Определяне на доверено лице
Чл. 173б. (1) Дееспособно лице може да ограничи способността си да извършва определени разпоредителни действия с имуществото си и да поема определени задължения, като посочи доверено лице, чието съгласие е необходимо за тяхното извършване. Ограничението не лишава лицето от възможността да сключва обикновени сделки за задоволяване на текущи потребности.
(2) Правните действия, които се ограничават, трябва да бъдат ясно посочени. Общо ограничаване на дееспособността е недопустимо.
(3) Волеизявлението по ал. 1 се извършва писмено с нотариално удостоверяване на подписа и съдържанието, извършени едновременно. Преди нотариалното удостоверяване нотариусът прочита документа пред лицето и се убеждава, че то разбира правното му значение и последици.
(4) Ограничението по ал. 1 произвежда действие след като бъде вписано в регистъра по чл. 174 и в електронния личен регистрационен картон на лицето. За вписването се представя и съгласие на довереното лице. Съгласието се дава в писмена форма с нотариално удостоверяване на подписа.
(5) Вписването се заличава по лично искане на ограниченото лице, ако е дееспособно, и служебно, ако лицето бъде поставено под запрещение. 
(6) Правно действие по ал. 1, извършено без съгласие на довереното лице, е унищожаемо, ако не е налице основание за нищожност.“
2. В чл. 174 се създава ал. 3:
„(3) В случаите по чл. 173б вписването се извършва по заявление на лицето, чиито права се ограничават.“

§ 9. В Закона за задълженията и договорите (обн., ДВ, бр. 275 от 1950 г.; попр., бр. 2 от 1950 г.; изм., Изв., бр. 69 от 1951 г., бр. 92 от 1952 г.; ДВ, бр. 85 от 1963 г., бр. 27 от 1973 г., бр. 16 от 1977 г., бр. 28 от 1982 г., бр. 30 от 1990 г., бр. 12 и 56 от 1993 г., бр. 83 и 104 от 1996 г., бр. 83 и 103 от 1999 г., бр. 34 от 2000 г., бр. 19 от 2003 г., бр. 42 и 43 от 2005 г., бр. 36 от 2006 г., бр. 59 и 92 от 2007 г., бр. 50 от 2008 г., бр. 96 от 2017 г.,  бр. 42 от 2018 г. и бр.102 от 2020 г.; Решение № 4 на Конституционния съд от 2021 г. –  бр. 35 от 2021 г.) се правят следните изменения и допълнения:
	1. В чл. 37:
            а) досегашният текст става ал. 1;     
            б) създава се ал. 2:
„(2) Упълномощаването за извършване на разпореждане с вещно право върху недвижим имот съдържа  описание на имота, достатъчно за индивидуализацията му, и вида на разпоредителната сделка. Преди нотариалното удостоверяване нотариусът разяснява на упълномощителя съдържанието и правното действие на упълномощаването, прочита на глас пълномощното пред него и отбелязва изпълнението на тези формалности.“ 
2. В чл. 226 се създава ал. 4:
„(4) Нищожно е дарението, когато е направено от лице, което се намира в лечебно заведение или в заведение, предоставящо здравно-социална услуга за резидентна грижа за възрастни хора, в полза на съответния ръководител или служители, или на свързано с тях лице,  освен когато облагодетелстваното лице е съпруг, роднина по права линия или по съребрена линия до четвърта степен на завещателя.“
         
§ 10. В Закона се собствеността (обн., Изв., бр. 92 от 1951 г.; изм., бр. 12 от 1958 г., бр. 90 от 1960 г.; изм., ДВ, бр. 99 от 1963 г., бр. 26 и 27 от 1973 г., бр. 54 и 87 от 1974 г., бр. 55 от 1978 г., бр. 36 от 1979 г., бр. 19 от 1985 г., бр. 14 и 91 от 1988 г., бр. 38 от 1989 г., бр. 31 от 1990 г., бр. 77 от 1991 г., бр. 33 от 1996 г., бр. 100 от 1997 г., бр. 90 от 1999 г., бр. 34 и 59 от 2000 г., бр. 32 от 2005 г., бр. 46 и 105 от 2006 г., бр. 24, 59 и 113 от 2007 г., бр. 54 и 109 от 2008 г., бр. 6 от 2009 г., бр. 100 от 2010 г., бр. 57 и 105 от 2011 г., бр. 107 от 2014 г. и бр. 7 от 2018 г. и бр. 18 от 2020 г.; Решение № 3 на Конституционния съд от 2022 г. - бр. 18 от 2022 г.) в чл. 112, буква „и“ накрая се добавя „както и нотариални завещания със същия предмет след откриване на наследството“.

§ 11.  В Закона за нотариусите и нотариалната дейност (обн., ДВ, бр. 104 от 1996 г.; изм., бр. 117, 118 и 123 от 1997 г., бр. 24 от 1998 г., бр. 69 от 1999 г., бр. 18 от 2003 г., бр. 29 и 36 от 2004 г., бр. 19 и 43 от 2005 г., бр. 30, 39 и 41 от 2006 г., бр. 59 и 64 от 2007 г., бр. 50 и 69 от 2008 г., бр. 42, 47 и 82 от 2009 г., бр. 87 от 2010 г., бр. 32, 41 и 82 от 2011 г., бр. 38 и 95 от 2012 г., бр. 66 от 2013 г., бр. 98 от 2014 г., бр. 50 от 2015 г., бр. 105 от 2016 г., бр. 103 от 2017 г., бр. 7 и 77 от 2018 г., бр. 107 от 2020 г. и бр. 84 от 2023 г.) се правят следните изменения и допълнения:
1. В чл. 25:
 а) алинея 1 се изменя така:
„(1) Нотариусът е длъжен да опазва правата и интересите на страните, да ги упътва, като разяснява значението на извършваното правно действие, да изяснява тяхната воля и фактическото положение, включително чрез задаване на конкретни въпроси на страните, да се убеждава, че действително разбират и желаят извършването на действието, да ги запознава ясно и недвусмислено с правните му последици и да не допуска пропуски или бавност в работата, които биха довели до накърняване на техните права.“;
б) в ал. 3 се създават изречения второ и трето: „При извършване на разпоредителна сделка с вещно право върху недвижим имот нотариусът прави проверка и в съответната служба по вписванията, за да се убеди, че лицето, което прехвърля или учредява вещно право, е действителният му титуляр и може да се разпорежда с него. Проверката обхваща по възможност проследяване на предходните вписвания за същия имот и съдържанието на вписаните актове.“;
в) създават се нови ал. 4 и 5:
„(4) Когато нотариусът установи, че е вписана възбрана, ипотека, друга вещна тежест или искова молба, както и ако има данни, че правото на прехвърлителя е срочно, условно или свързано с изпълнение на определени задължения, нотариусът разяснява правното значение на посочените обстоятелства на приобретателя.
(5) Когато страна е представлявана от пълномощник, преди нотариалното удостоверяване нотариусът извършва проверка на пълномощното в информационната система по чл. 28б, включително за това дали е оттеглено.“;
г) досегашните ал. 4 - 10 стават съответно ал. 6 - 12.
2. В чл. 83, ал. 1 думите „подписа и съдържанието на пълномощно по чл. 37 от Закона за задълженията и договорите“ се заличават.
3. В чл. 84 се създава ал. 3:
„(3) Извлечение от удостоверените документи  се въвежда  в информационната система по чл. 28б.“

  § 12. В Закона за гражданската регистрация (обн., ДВ, бр. 67 от 1999 г.; изм., бр. 28 и 37 от 2001 г., бр. 54 от 2002 г., бр. 63 от 2003 г., бр. 70 и 96 от 2004 г., бр. 30 от 2006 г., бр. 48 и 59 от 2007 г., бр. 105 от 2008 г., бр. 6, 19, 47, 74 и 82 от 2009 г., бр. 33 от 2010 г., бр. 9 и 39 от 2011 г., бр. 42 от 2012 г., бр. 66 и 68 от 2013 г., бр. 53 и 98 от 2014 г., бр. 55 от 2015 г., бр. 39 и 50 от 2016 г., бр. 85 и 91 от 2017 г., бр. 47 от 2018 г., бр. 17, 24 и 101 от 2019 г., бр. 105 от 2020 г., бр. 80 от 2023 г. и бр. 85 от 2024 г.) се правят следните изменения и допълнения:
1. В чл. 5 се създава т. 6:
„6. отразяват наличието на приемане или отказ от наследство.“
2. В чл. 25: 
а) в т. 21 накрая се добавя „както и назначените настойник, настойнически съвет, попечител, заместник-попечител, временен попечител, както и доверено лице“;
б) създава се нова т. 23:
„23. съдебно решение по чл. 49, ал. 1 от Закона за наследството, с което се разпорежда вписване на приемане или отказ от наследство - номер на делото, по което е постановено решението, дата, на която е постановено, наименование на съда, който го е постановил, име и единен граждански номер на наследника;“
б) досегашната т. 23 става т. 24.
3. В чл. 72:
а) създава се нова ал. 5:
„(5) В случаите по чл. 70, ал. 2 преди съставяне на акт за гражданско състояние длъжностното лице по гражданското състояние извършва служебна проверка на представения му препис чрез дипломатическото и консулското представителство на Република България в съответната страна.“;
б) досегашните ал. 5 и 6 стават съответно ал. 6 и 7.
4. В чл. 115, ал. 1, т. 7 след думите „ актове за гражданско състояние“ се добавя: „вписвания по реда на чл. 49, ал. 1 от Закона за наследството на приемане или отказ от наследство“.

§ 13. Заварените производства по чл. 587 от Гражданския процесуален кодекс се довършват по досегашния ред.

§ 14. (1) В 3-месечен срок от влизането в сила на този закон:
1. министърът на правосъдието привежда наредбата по чл. 28, ал.1 от Закона за нотариусите и нотариалната дейност в съответствие с този закон.
2. Висшият съдебен съвет привежда правилника по чл. 342, ал. 1 от Закона за съдебната власт в съответствие с този закон.
3. министърът на външните работи и Нотариалната камара на Република България осигуряват техническите условия за прилагане на § 12, т. 3.
	(2) В 6-месечен срок от влизането в сила на този закон:
1. Министерският съвет привежда правилника по чл. 116 от Закона за собствеността в съответствие с този закон.
2. министърът на регионалното развитие и благоустройството привежда наредбата по чл. 113, ал. 1 от Закона за гражданската регистрация в съответствие с този закон и осигурява техническите условия за прилагането му.

§ 15. Параграф 3 относно чл. 27а, § 7, т. 1, § 8 и § 11, т. 3 влизат в сила в 3-месечен срок от обнародване на този закон в „Държавен вестник“, а § 5, 6, 7, т. 3, § 8 и § 12 – в 6-месечен срок от обнародването му.

